Siðareglur stjórnarmanna og svæðisráðsfulltrúa Markmið siðareglnanna Í reglum þessum er skráð og skilgreind sú háttsemi sem stjórnarmenn í stjórn Vatnajökulsþjóðgarðs vilja sýna af sér við öll sín störf . Með stjórnarmönnum er átt við aðalmenn jafnt sem varamenn . Sömu siðareglur gilda fyrir áheyrnarfulltrúa í stjórn og varamenn þeirra eins og fyrir stjórnarmenn , svæðisráðsfulltrúa og varamenn þeirra . Til einföldunar er hér fyrir aftan aðeins talað um stjórn og stjórnarmenn en þá er átt við reglur sem einnig gilda fyrir áheyrnarfulltrúa , svæðisráðsfulltrúa og varamenn , þó að þeir séu í raun ekki hluti af stjórn . Stjórnarmenn gæta þess að framkvæmd stjórnsýslu og rekstur þjóðgarðsins sé ávallt eins og best verður á kosið . Fulltrúi náttúruverndarsamtaka og áheyrnarfulltrúi útivistarsamtaka hafa það hlutverk að upplýsa bakland sitt um framkvæmd starfa sinna og atriði sem skipta máli í rekstri þjóðgarðsins eins og kostur er . Stjórnarformaður og varaformaður hafa það hlutverk að upplýsa ráðherra um framkvæmd starfa sinna og atriði sem skipta máli í rekstri þjóðgarðsins eins og kostur er . Stjórnarmenn eru ávallt reiðubúnir að axla ábyrgð á störfum sínum . Stjórnarmenn skulu fara vel með vald sitt og gæta þess að umfjöllun sé ávallt málefnaleg . Um mat á hæfi við afgreiðslu einstakra mála og málsmeðferð í því sambandi fer eftir hæfisreglum stjórnsýslulaga . Stjórnarmenn virða trúnað um ummæli einstakra fundarmanna á stjórnarfundum Vatnajökulsþjóðgarðs og öðrum fundum á vegum þjóðgarðsins , sem og um innihald skjala eða annarra gagna , sem þeir fá aðgang að vegna starfa sinna og trúnaður skal vera um , nema að annað sé ákveðið . Stöðuveitingar Stjórnarmenn gæta þess að við stöðuveitingar hjá Vatnajökulsþjóðgarði sé í hvívetna fylgt lögum og reglum og að einungis málefnalegar forsendur liggi að baki vali á starfsmönnum . Miðlun siðareglna til stjórnarmanna og almennings Stjórnarmenn undirgangast þessar siðareglur með undirskrift sinni og lýsa því þar með yfir að þeir ætli að hafa þær að leiðarljósi . Siðareglurnar skulu vera aðgengilegar starfsfólki þjóðgarðsins og almenningi til að þessir aðilar geti gert sér grein fyrir meginreglum þeirra . Samþykkt í stjórn Vatnajökulsþjóðgarðs þann 21. mars 2012 og endurskoðað af stjórn þann 9. desember 2019 þar sem siðareglur tóku einnig gildi fyrir svæðisráðsfulltrúa .